መብዛሕትኡ ክታበታት፡ እቲ ናይ ኣካላት ናይ ምክልኻል ዓቅሚ ዘይርኣዮም ታህዋስያን ከምዝርእዮም ብምግባር፡ ባዕዳዊ ኣካል መጺኡኒ ኢሉ ንዐኦም ንምክልካል ዘኽእሎ ዓቕሚ ንክድልብ'ዩ ዝሕግዝ። ኣብ እዋን ፈተነ ከኣ ነቲ ሰብ መጀመርታ ክታበት ብምሃብ ሓቀኛ ቫይረስ ናብ ነብሱ ብምእታው ጥቡቕ ምክትታል እናገበርካ ውጺኢት ትርኢ። እቲ ውጽኢት ኣወንታዊ ኮይኑ እንተተረኺቡ ከኣ እቲ ሰብ ኣንጻር እቲ ቫይረስ ዝዋፈር ሓይሊ ኣብ ውሽጡ ኣማዕቢሉ ከምዘሎ ከምርዱእ ክውሰድ ይከኣል። ክታበታት ንፍዮ ጽግዕን ሩቤላን (ንፍዮ ጀርመን) ነቶም ቫይረሳት ብምድኻም ኣብ ደቂ ሰብ ጉዳኣት ከምጽእሉ ኣብዘይክእሉ ደረጃ ብምውራድ እዩ ኣብ ትሕቲ ቁጽጽር ኣትዩ። እቲ ኣብ ወቅታዊ ሰዓል ዝተገበር ክታበት ከኣ ዝተፈለየ ኮይኑ እቲ ክታበት ነቶም ቫይረሳት ምሉእ ንምሉእ ብምልማስ ካብ ስራሕ ወጻኢ ዝገብር እዩ ነይሩ። እዚ ኣብ ኮሮናቫይረስ ዝግበር ዘሎ ፈተነታት ክታበት ከኣ ሓዲሽን ቅድሚ ሕጂ ዘይተፈተነን ምስ ምዃኑ 'ፈትን- ርአ' ዝዓይነቱ እዩ ኢልካ ክግለጽ ይከኣል። ጀኔቲካዊ ቅርጺ ኮሮናቫይረስ ወይ ሳርስ ኮቭ-2 ተፈሊጡ'ዩ። ኣብ ኦክስፎርድ ዝርከቡ ተመራመርቲ ካብቲ ጀኔቲካዊ ቅርጺ ሓደ ንኡስ ክፋል ብምውሳድ ንኣህባይ ከጥቅዕ ዝኽእል ዘይጓዳእ ቫይረስ መስሪሖም ኣለዉ፡ ካብዚ ብምብጋስ ኣንጻር እዚ ቫይረስ እዚ ተዓጢቁ ንስርዓተ ምክልኻል ደቂ ሰብ ዘደልብ ክታበት ምስራሕ'ዩ ከድልዮም። ምንጪ ስእሊ, Science Photo Library ክታበት ንኹሉ ክሊ ዕድመ ብማዕረ ከገልግል ይኽእል ድዩ?
